***Župa Presvetog Srca Isusova***

**Palmotićeva 31, Zagreb**

**ŽUPNI LISTIĆ broj 402**

nedjelja, 28. svibnja 2023.

 **D U H O V I**

**Evanđelje: Iv 20, 19-23**

Uvečer onoga istog dana, prvog u tjednu, dok su učenici u strahu od Židova bili zatvorili vrata, dođe Isus, stane u sredinu i reče im: „Mir vama!“ To rekavši, pokaza im svoje ruke i bok. I obradovaše se učenici vidjevši Gospodina. Isus im stoga ponovno reče: „Mir vama! Kao što mene posla Otac i ja šaljem vas.“

To rekavši, dahne u njih i kaže im: „Primite Duha Svetoga. Kojima otpustite grijehe, otpuštaju im se; kojima zadržite, zadržani su im.“

**Komentar župnika:**

Sv. Ivan nam je tako opisao ukazanje uskrslog Krista Jedanaestorici apostola i podjeljivanje Duha Svetoga, čijom snagom će otpuštati grijehe i donositi ljudima mir savjesti. Time se podsjećamo na Knjigu Postanka (2,7) gdje je rečeno kako je Bog Adamovu tijelu, načinjenu od gliba zemaljskog, udahnuo dah života i on je tako postao živo biće. Apostole zamrle u događajima muke i smrti Isus oživljava snagom Duha Životvorca. Toga Duha ispovijedamo i mi u Vjerovanju kada kažemo: "Vjerujem u Duha svetoga, Gospodina i Životvorca!" To vjerovanje formulirano je na općem saboru u Carigradu god. 381. kad je Crkva željela kategorijama ondašnje grčke filozofije izreći svoju vjeru o Duhu Svetome koji je iste biti s Ocem i Sinom pa se s njima "skupa časti i zajedno slavi".
Što to za nas znači poučio nas je sveti papa Ivan Pavao II. 1986. u svojoj enciklici o Duhu Svetom: "I u običnim društvenim prilikama kršćani kao svjedoci istinskog ljudskog dostojanstva čovjekova, svojom poslušnošću Duhu Svetomu, pridonose mnogostrukoj 'obnovi lica zemlje' tako da surađuju sa svojom braćom u ostvarenju i općoj primjeni svega onoga što je dobro, plemenito i lijepo u suvremenoj naprednoj civilizaciji, kulturi, znanosti, tehnici i svim drugim područjima ljudske misli i djelatnosti. To čine kao učenici Krista 'koji je svojim uskrsnućem postavljen za Gospodina te snagom svoga Duha već djeluje u srcima ljudi'" (br. 60).
Zato su Duhovi blagdan obnove vjere u Duha Životvorca koji djeluje u Crkvi i po Crkvi, blagdan stupanja Crkve u javnost, kako onda, tako i sada, te po tome i snaga i poziv i nama da u to djelovanje budemo hrabro uključeni.

**MANJE JE VIŠE (LAIČKA KOLUMNICA [357])**

**Svi smo jednim duhom napojeni**

Još jedan blagdan Duhova i čitanja koja slušamo ove nedjelje možemo doživjeti kao jednu utjehu te nagovještaj mira i sigurnosti.

Slušamo o silasku Duha Svetoga na učenike: „ … siđe po jedan na svakoga od njih. Svi se napuniše Duha Svetoga …“ Nailazimo na dvije umirujuće spoznaje. Prva je da učenici nisu lutali i pokušavali sami pronaći Duha, već je on sišao na njih poslan od Boga. Druga je da je Duh došao svakome. U poslanici piše: „Ta u jednom Duhu svi smo u jedno tijelo kršteni bilo Židovi, bilo Grci, bilo robovi, bilo slobodni. I svi smo jednim Duhom napojeni.“ Duh Sveti stiže kao Božji dar na svaku adresu i bez naručivanja.

Nadalje, Pavao u poslanici kaže: „Različiti su dari, a isti Duh; i različite službe, a isti Gospodin; i različita djelovanja, a isti Bog koji čini sve u svima. A svakomu se daje očitovanje Duha na korist.“ Tko god, gdje god i kojeg kod porijekla ili zanimanja, svatko je blagoslovljen Duhom. Svaki je od nas pozvan i sposoban raditi i djelovati po snazi Svetog Duha upravo u svojoj kućnoj, radnoj te svakodnevnoj okolini i rutini.

Isus šalje nas da svojim jezikom ljubimo i slavimo boga kao što je i on. Pojedinac ima svoj jezik kojim vrši Božju volju u onome što poznaje i živi: „ Bilo mu milo pjevanje moje!“ Ne trebamo smišljati kako dohvatiti Božjeg Duha te izlaziti iz onog poznatog i svakodnevnog, već ga primamo uvijek, ovdje i sada te smo pozvani na svoj način djelovati: „kako im već Duh davaše zboriti.“ Eva

|  |
| --- |
| **O B A V I J E S T I** |

Danas je **Krizma** u našoj župi, pa čestitamo svim krizmanicima, kumovima, roditeljima i obiteljima, a zahvaljujemo mons. Zvonimiru Sekelju koji ih je krizmao, vjeroučitelju p. Junušiću koji ih je pripremao i svima koji su pripomogli u ovom slavlju.

U utorak, 30 svibnja poslije večernje sv. Mise, **braća Christian i Austin s Novog Zelanda, porijeklom iz Samoe**, izvest će prigodni program hrvatskih pjesama i svjedočiti o svojoj katoličkoj vjeri.

U srijedu **je svetkovina Majke Božje od Kamenitih vrata**. Svečanu sv. misu u 19 sati i kasnije procesiju predslavi kardinal Mario Grech, gen. tajnik biskupske sinode.

U četvrtak 1. lipnja u 19.30 u SKAC klubu je **sastanak Župnog pastoralnog vijeća** o organizaciji Tijelovske procesije i proslavi svetkovine Srca Isusova. Isti dan je nakon večernje sv. mise i naše redovito **klanjanje za nova zvanja** u Družbi Isusovoj, a sljedeći dan je **Prvi petak** s uobičajenim rasporedom sv. misa i ispovijedanja te pobožnostima Presvetom Srcu Isusovu.

U subotu 3. lipnja počinju **Ljetne kvatre**, vrijeme posta i molitve za posvećenje ljudskog rada i urod zemlje

Jednodnevna **edukacija o prirodnom planiranju obitelji** bit će u subotu 3. lipnja od 9 do 17 sati na Kaptolu 29a.

Sljedeće nedjelje je **Presveto Trojstvo**, a **nakon svete Mise u 19 sati**, s nama će podijeliti svoju **životnu priču Ana-Marija Miškulin**, djevojku koja gaji nadahnjujuću ljubav i pobožnost Presvetom Trojstvu. Rođena je s cerebralnom paralizom i potpuno je ovisna o tuđoj pomoći. Kako je izgledao njezin život prije obraćenja i kako ga je htjela završiti? Kako je u Oborovu spoznala silnu Božju ljubav i zašto voli Trojstvo? Kako je napisala dvije zbirke pjesama i tekstova? Dođite i družite se s nama na ovom molitveno-glazbenom susretu.

 Poslužite se katoličkim tiskom, osobito novimGlasnikom Srca Isusova i Marijina, **novim Glasom Koncila** te našim Župnim listićem. Ako želite primati Župni listić e-poštom, to javite na zupalma@email.t-com.hr

|  |
| --- |
| **U OVOM TJEDNU SE SPOMINJEMO**: |

**NEDJELJA PEDESETNICE – DUHOVI: Krizma**

|  |  |
| --- | --- |
| Ponedjeljak 29. 5. | Marija Majka Crkve, spomendan |
| **Srijeda 31. 5.** | **Majka Božja od Kamenitih vrata, svetkovina** |
| Četvrtak 1. 6. | Sv. Justin, spomendan |
| Subota 3. 6. | Sv. Karlo Lwanga i drugovi mučenici u Ugandi, spomendan |
| **NEDJELJA 4. 6.** | **PRESVETO TROJSTVO**  |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **SV. MISE**

|  |  |
| --- | --- |
| **NEDJELJA PEDESETNICE DUHOVI** 28. 05. 2023. | **RADNI TJEDAN**9.5. - 3.6. |
|  8.00: P. VLAH  |  7.00: P. SKELIN |
|  ***9.00: MONS. SEKELJ*** |  8.00: P. VLAH |
|  11.00: P. KOČIŠ |  9.00: P. ŠTANFEL |
|  12.15: P. BILIĆ |  12.00: P. ŠTAMBUK |
|  17.00: P. ŠTAMBUK  |  18.30: P. JUNUŠIĆ |
|  19.00: P. SKELIN |  |

 | **ISPOVIJEDANJE**

|  |  |
| --- | --- |
|  **NEDJELJA PEDESETNICE - DUHOVI** 28.5.2023. |  **RADNI TJEDAN**  29.5. - 3.6. |
|  7.30 - 13.00 |  06.30 - 09.30 |
|  16.30 - 19.30 |  11.00 - 12.30 |
|  |  18.00 - 19.30 |
| **PRVI PETAK:** REDOVITI RASPORED SV. MISA I ISPOVIJEDANJA! |   |
|  |

 |

 **RADNO VRIJEME ŽUPNOG UREDA**:

Od ponedjeljka do petka prijepodne od 9.30 do 10.30, a poslijepodne od 17 do 18 sati.

Novi broj župnog ureda na koji nas možete dobiti u uredovno vrijeme je: 01/2104-451.

U hitnim slučajevima u drugo vrijeme možete nazvati:

098/9373-330 - p. Stipo Balatinac, župnik

092/4093-722 - p. Ivan Junušić, kapelan

091/1775-007 - p. Siniša Štambuk, kapelan

Izdaje župa Presvetog Srca Isusova, Palmotićeva 31, Zagreb,

tel. 210 4451, zupalma@email.t-com.hr, godina: IX, <http://www.zupa-presvetog-srca-isusova.hr/>